Reykjavík 18. september 2020

Atvinnuvega- og nýsköpunarráðuneytið

Mál nr. 177/2020

UMSÖGN

*Efni: Varðar frumvarp til laga um breytingu á lögum um fiskeldi (útboð lífmassa).*

Undirritaður vill hér með, fyrir hönd Fiskeldis Austfjarða hf., gera eftirfarandi athugasemdir við frumvarp til laga um breytingu á lögum um fiskeldi, mál nr. 177/2020.

1. Það er mat undirritaðs að það vanti í 2. mgr. 4. gr. a. í lögum um fiskeldi almenna heimild til útboðs, en þar er einungis rætt um úthlutun eldissvæða. Það er og bagalegt að þegar að útboði kemur þá gera lögin ekki ráð fyrir að fyrir liggi umhverfismat framkvæmdar og því alls óvíst hvað er verið að bjóða út enda ekki gefið hver niðurstaða umhverfismats verður. Þess ber og að geta að umhverfismatsferlið og útgáfa leyfa tekur mörg ár og á þeim tíma kann burðarþol og áhættumat umrædds svæðis að breytast. Andlag uppboðs er því með öllu óljóst og því ekki gott að sjá fyrir hvernig skilmálum þess verður háttað.
2. Nágrannaþjóðir okkar hafa lært af biturri reynslu að ekki er farsælt að fleiri en einn eldisaðili sé í sama firðinum. Það að hafa einn eldisaðila er væntanlega besta vörnin gegn útbreiðslu lúsar og sjúkdóma. Færeyingar hafa horfið frá því að hafa marga eldisaðila á einu svæði. Árangurinn hefur ekki látið á sér standa. Verði útboðs lífmassinn hins vegar alinn í nágrenni við annað eldi, þá er mikilvægt að sett sé inn í lögin skilyrði um að nýr rekstur byggi á sömu forsendum og sá rekstur sem fyrir er. Á Íslandi, sérstaklega á Austfjörðum, er einstök aðstaða til framleiðslu á umhverfisvottuðum og lífrænt öldum fiski. Slíkt eldi tryggir forskot, sem birtist í aðgengi að dýrari mörkuðum og hærri framlegð úr rekstri. Slíkur rekstur krefst lyfja- og efnaleysis við framleiðslu, þéttleiki fisks í eldiskvíum sé takmarkaður og ekki séu notuð net í kvíar sem hafa að geyma fúavörn með kopar. Jafnframt er gerð krafa um sérstakt fóður. Tryggja verður, að sé fyrir á eldissvæði rekstur sem hafi vottanir, að það skilyrði sé sett fyrir samþykki tilboðs að tilboðsgjafi fullnægi að lágmarki þeim kröfum er viðkomandi vottun gerir. Sé það ekki gert er hætta á að rekstraraðili á svæðinu missi vottun sína með tilheyrandi tjóni. Af sama meiði er sú krafa að nýr aðili verður að samræma rekstur sinn að öðru leyti þeim rekstri sem fyrir er varðandi útsetningar, fjölda kynslóða, sjúkdómavarnir o.s.frv.
3. Í 1. mgr. 1. gr. frumvarpsins segir:

“ þann lífmassa sem ekki er búið að ráðstafa samkvæmt útgefnum rekstrarleyfum“.

Nú bíður fjöldi rekstrareyfisumsókna afgreiðslu í kerfinu, m.a. umsóknir hvar Skipulagsstofnun hefur staðfest að hafi verið framlagðar fram í tengslum við frummatsskýrslur sem falla undir ákvæði II til bráðabirgða í lögum 71 frá 2008 um fiskeldi. Það þarf að koma skýrt fram í lagatextanum sjálfum að ákvæðið eigi ekki við umsóknir sem svo háttar um, enda bendir orðalagið eins og það er hreinlega til annars, hvað svo sem segir í greinargerð með frumvarpinu.

1. Í 1. mgr. 2. gr. frumvarpsins er kveðið á um að ákvæðið eigi við ef að umsókn um rekstrarleyfi er hafnað af Matvælastofnun (MAST). Nú er mikilvægt að tryggt sé að MAST fari ekki offari þegar kemur að höfnun umsókna enda leyfisveitingin sem slíkt endahnúturinn á mjög löngu og ströngu ferli. Ég vil leggja til að settur sé fyrirvari við þetta ákvæði líkt og gert er í 9. mgr. 10. gr. laga um fiskeldi, sem er að umsækjanda sé alltaf veittur hæfilegur frestur til að bregðast við athugasemdum MAST. Sé það ekki gert er hætta á að réttum umsækjenda sé fyrir borð borinn.

Virðingarfyllst,

F.h. Fiskeldis Austfjarða hf.

Þórður Þórðarson, framkvæmdastjóri